Den arabiske liga
Store norske leksikon,Samfunn,Politikk og offentlig forvaltning,Internasjonal politikk,Internasjonale organisasjoner,Regionale organisasjoner
Den arabiske liga er en politisk organisasjon som ble dannet i Kairo i 1945. Organisasjonen består av 22 medlemsland fra den arabiske verden, inkludert Palestina. I de første årene arbeidet ligaen primært for å sikre selvstendighet for arabiske land fortsatt under kolonistyre, deretter for å fremme arabisk enhet gjennom politisk og praktisk samarbeid mellom medlemslandene.
Organisasjon og virkeområder Organisasjonens hovedorgan, Rådet, møtes to ganger i året. Hovedkvarteret er i Kairo. Med unntak for perioden da Egypt var utestengt, har organisasjonens generalsekretær alltid vært egypter; fra 2001 Amr Muhammad Moussa, fra 2011 Nabil El-Araby, og fra 2016 Ahmed Aboul-Gheit.Tyngdepunktet for samarbeidet ligger på det politiske og økonomiske plan. Ligaen har blant annet vært viktig i opprettelsen av Organisasjonen av arabiske petroleumseksporterende land (OAPEC) og Den palestinske frigjøringsorganisasjon (PLO).Ligaen har flere institusjoner som skal fremme sosialt og økonomisk, politisk og militært samarbeid, blant annet et Økonomisk og sosialt råd og en Forent militærkommando, så vel som en rekke mer tekniske institusjoner. Politiske forhold Den arabiske liga har ingen overnasjonal myndighet, og har – som følge av dyptgående politiske skiller mellom landene – hatt begrenset politisk tyngde, med unntak av støtten til palestinerne og inntil 1990-årene en felles front mot Israel. Under den kalde krigen gikk skillet særlig mellom medlemsland som tok stilling for Sovjetunionen eller USA, samtidig og senere også mellom mer radikale og konservative stater.Den alvorligste splittelsen fant sted i 1979, da Egypt ble ekskludert på grunn av sin fredsavtale med Israel. Samtidig ble organisasjonens hovedkvarter flyttet fra Kairo til Tunis. I 1989 ble Egypt gjenopptatt som medlem, og hovedkvarteret flyttet tilbake til Kairo. Også i forhold til de to amerikansk-ledede krigene mot Irak har medlemslandene vært splittet. Flere tok aktivt del i krigen i 1991 og enkelte stilte baser til disposisjon i 2003.Den arabiske liga har i noen grad stilt seg bak militære initiativ i regionen. I 1976 sto ligaen bak en arabisk styrke som ble satt inn i et forsøk på å bilegge borgerkrigen i Libanon; en styrke som vesentlig var dominert av syriske tropper. Under borgerkrigen i Syria ble i 2012 en felles militær observatørstyrke, United Nations Supervision Mission in Syria (UNSMIS), satt inn av FN og Den arabiske liga. Under et toppmøte i Egypt våren 2015 fattet ligaen en prinsippbeslutning om å etablere en felles militær styrke. Beslutningen ble begrunnet med behovet for å forsvare medlemslandene i en tid med usikkerhet, blant annet som følge av framveksten av jihadisme, og grupper som Den islamske stat, og knyttet til utviklingen i Jemen, hvor en flernasjonal styrke i mars 2015 iverksatte en militær intervensjon, Operation Decisive Storm. Medlemsland Opprinnelige medlemmer      Egypt1     Irak    Jordan    Libanon    Saudi-Arabia    Syria    Jemen    Senere medlemmer    Libya 1953   Sudan 1956   Tunisia 1958   Marokko 1958   Kuwait 1961   Algerie 1962   Sør-Jemen2  1968   Bahrain 1971   Qatar 1971   Oman 1971   Forente arabiske emirater 1971   Mauritania 1973   Somalia 1974   Palestina3  1976   Djibouti 1977   Komorene 1993    1Suspendert 1979–19882Jemen ble gjenforent 19903Representert ved PLO Les mer i Store norske leksikon Organisasjonen av arabiske petroleumseksporterende land (OAPEC) Den palestinske frigjøringsorganisasjon (PLO) Eksterne lenker Den arabiske ligas hjemmeside Litteratur MacDonald, Robert W.: The League of Arab States, 1965 Maddy-Weitzman, Bruce: The crystallization of the Arab state system, 1945-1954, 1993